གཉིས་པ་ཚིག་བཅད་འདིས་སྙན་ངག་གི་སྲོག་བསྟན་མེད་པར་འདོད་པའི་བོད་མཁས་པ་མི་ཕམ་དགེ་ལེགས་རྣམ་རྒྱལ་མཆོག་གིས་ནི།སློབ་དཔོན་དཎྚི་མཆོག་གིས་ལུས་ནི་རེ་ཞིག་འདོད་པ་ཡི།།དོན་གྱི་རྣམ་བཅད་ཚིག་གི་ཕྲེང་།།ཞེས་པའི་ཚིག་བཅད་འདིས་ནི་རྩོམ་ཡིག་གམ་སྙན་ངག་གི་སྲོག་བསྟན་མེད་དེ།གལ་སྲིད་བསྟན་ཡོད་ན་ལུས་སྲོག་གཉིས་འདྲ་འདྲེས་སུ་བཤད་པས་གོ་དཀའ་ཞིང་ཁྱེད་མི་བདེ་བའི་ཁར།སྲོག་ཅེས་པའི་མིང་ཙམ་ཞིག་སྨོས་རིགས་པ་ལ་དེ་ཡང་མ་བྱས་པས།རྗེས་འཇུག་རྣམས་མགོ་བོ་རྨོངས་པར་བྱས་པར་སྣང་བའི་ཕྱིར།སློབ་དཔོན་བསྟན་བཅོས་རྩོམ་པ་ལ་མི་མཁས་པར་འགྱུར་བས།ཚིག་བཅད་འདིའི་ཤུགས་ལས་སྙན་ངག་གི་སྲོག་བསྟན་པ་མི་འཐད་ཅེས་དང་།འབྲུག་ཁམས་སྤྲུལ་ཆོས་ཀྱི་ཉི་མས་ཀྱང་།སྔོན་གྱི་སློབ་དཔོན་དེ་རྣམས་ཀྱི་ནི་སྙན་ངག་གི་ལུས་ཚོགས་པའི་ངོ་བོ་དང་།དེ་མཛེས་པར་བྱེད་པའི་རྒྱན་དེ་རྣམ་པ་གཉིས་སུ་བསྡུས་ཤིང་བསྟན་པས་གསལ་བར་བྱས་སོ།